4-jarige wat in brand sterf se naam bekend | Netwerk24
4-jarige wat in brand sterf se naam bekend
Deur Cara-Lee Dorfling 05 Desember 2018 11:30
Die vierjarige seun van Port Elizabeth wat dood is nadat 'n brand in hul huis uitgebreek het, is as Umayr Elliot geïdentifiseer.
Hy het onder sy bed weggekruip terwyl vier ander kinders en 'n huiswerker uit die brandende huis gehardloop het.
Die brandende huis in Aubreystraat in Gelvandale, Port Elizabeth, waar die vierjarige seun Dinsdag dood is.
Hy was bewusteloos toe brandbestryders hom Dinsdagmiddag uit sy ouerhuis in Gelvandale gebring het. Paramedici het onmiddellik probeer om hom by te bring, maar hy is dood verklaar. Die res van die kinders is vir rookinaseming behandel.
"Hy het nie gebrand nie, die rook het hom vermoedelik oorval," sê kapt. Johan Rheeder, polisiewoordvoerder.
Netwerk24 het vroeër berig inwoners van die straat het waterbottels aangedra om die vlamme te probeer blus. Inwoners bespiegel dat een van die kinders in die huis met 'n aansteker gespeel het en die brand veroorsaak het.
Rheeder sê dit is slegs bewerings en die polisie moet nog verklarings van die slagoffers bekom.
Volgens die polisie se inligting was die huiswerker Dinsdagoggend besig om op die onderste verdieping van die huis te werk terwyl vyf kinders op die boonste verdieping gespeel het. Toe die kinders by die trappe afhardloop, het die huiswerker ondersoek ingestel en haar teen die vlamme op die boonste verdieping vasgeloop. Rheeder sê die huiswerker en Umayr se familie was Dinsdag te ontsteld om verklarings af te lê.